รัฐบาล ยืนยันต่อที่ประชุมสภาผู้แทนราษฎรจะใช้จ่ายเงินกู้ 500,000 ล้านบาท อย่างโปร่งใสและให้เกิดประโยชน์สูงสุดถึงระดับรากหญ้า
การประชุมสภาผู้แทนราษฎร เพื่อพิจารณาพระราชกำหนดให้อำนาจกระทรวงการคลังกู้เงิน เพื่อแก้ไขปัญหาเศรษฐกิจและสังคม จากการระบาดของโรคโควิด-19 เพิ่มเติม วงเงิน 500,000 ล้านบาท วันนี้(10 มิ.ย.64) เป็นการพิจารณาต่อเนื่องจากวานนี้(9 มิ.ย.64) โดยนายแพทย์ชลน่าน ศรีแก้ว ส.ส.จังหวัดน่าน พรรคเพื่อไทย อภิปรายสรุปโดยกล่าวว่า ที่ผ่านมารัฐสภาได้อนุมัติพระราชกำหนดกู้เงิน 1 ล้านล้านบาท เพื่อใช้แก้ปัญหายับยั้งการแพร่ระบาดของโควิด -19 และเยียวยาประชาชนไปแล้ว แต่การแก้ปัญหาของรัฐบาลกลับไม่มีประสิทธิภาพจนทำให้มีการแพร่ระบาดในระลอกที่ 3 และจากการอภิปรายของ ส.ส.ทั้งฝ่ายค้านและรัฐบาล ต่างเห็นตรงกันว่า วัคซีนป้องกันโควิด -19 เป็นทางออกในการแก้ปัญหา แต่รัฐบาลกลับบริหารจัดการวัคซีนล้มเหลวล่าช้า พร้อมตั้งข้อสังเกตถึงความโปร่งใสในการใช้จ่ายเงินกู้ของรัฐบาล รวมทั้งแสดงความเป็นห่วงการกู้เงินที่นำไปใช้โดยขาดประสิทธิภาพจะส่งผลกระทบต่อวินัยการเงินการคลังในอนาคตของรัฐบาล โดยย้ำว่าทางออกของการแก้ปัญหาที่ดีที่สุดนายกรัฐมนตรีต้องลาออกด้านนายอาคม เติมพิทยาไพสิฐ รัฐมนตรีว่าการกระทรวงการคลัง ย้ำว่า เงินกู้ 500,000 ล้านบาท จะเน้นการเยียวยาและฟื้นฟูหลังสถานการณ์โควิดคลี่คลายแล้ว โดยยืนยันจะใช้จ่ายเงินให้ชัดเจนและตรงกับเป้าหมายมากขึ้น ซึ่งมาตรการต่างๆ เน้นลงลึกไปถึงระดับรากหญ้า รวมถึงกระจายเงินให้ความช่วยเหลือธุรกิจขนาดกลางและขนาดเล็กให้สามารถดำเนินธุรกิจได้อย่างต่อเนื่อง สำหรับข้อเสนอแนะของสมาชิกถือว่าเป็นประโยชน์กับกระทรวงการคลังที่นำไปปรับใช้เพื่้อให้การใช้จ่ายเงินด้วยความรอบคอบและเกิดประโยชน์สูงสุด ตลอดจนเพื่อให้การบริหารหนี้สาธารณะเป็นไปอย่างเหมาะสมและดีที่สุดสำหรับประเทศจากนั้นที่ประชุมได้ลงมติ ซึ่งมีมติด้วยคะแนน 270 ต่อ 196 เสียง และงดออกเสียง 1 เสียง อนุมัติพระราชกำหนดฉบับนี้และจะส่งต่อให้วุฒิสภาต่อไป